Talous- ja sosiaalikomitean lausunto aiheesta "Ehdotus neuvoston asetukseksi (EY) erityisesti määritetyillä alueilla tuotettuja laatuviinejä koskevista erityissäännöksistä annetun asetuksen (ETY) N:o 823/87 muuttamisesta"



Virallinen lehti nro C 214 , 10/07/1998 s. 0071



Talous- ja sosiaalikomitean lausunto aiheesta "Ehdotus neuvoston asetukseksi (EY) erityisesti määritetyillä alueilla tuotettuja laatuviinejä koskevista erityissäännöksistä annetun asetuksen (ETY) N:o 823/87 muuttamisesta" (98/C 214/18) Neuvosto päätti 3. maaliskuuta 1998 Euroopan yhteisön perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 2. huhtikuuta 1998. Esittelijä oli José María Espuny Moyano. Talous- ja sosiaalikomitea hyväksyi 29. 30. huhtikuuta 1998 pitämässään 354. täysistunnossa (huhtikuun 29. päivän kokouksessa) seuraavan lausunnon. Äänestyksessä annettiin 111 ääntä puolesta seitsemän pidättyessä äänestämästä. 1. Johdanto 1.1. Asetusehdotuksen tarkoituksena on antaa jäsenvaltioille mahdollisuus saattaa pakolliseksi tiettyjen tma-laatuviinien pullottaminen määritetyllä alueella seuraavin edellytyksin: pullottaminen tuotantoalueella antaa tuotteelle erityisominaisuuksia tai on tuotteen erityisominaisuuksien säilyttämisen kannalta tärkeää; lähes kaikki alan toimijat puoltavat toimenpidettä. 1.1.1. Mahdollisuus lisätä pullottamisvelvoite viinien alkuperänimitystä koskeviin erityisedellytyksiin, joilla suojataan viinien laatua, mainetta ja alkuperätakuuta sekä valvotaan aitoutta entistä paremmin, on perusteltavissa oikeudellisin näkökohdin eli alkuperänimityksen teollista ja kaupallista omaisuutta koskevan oikeuden nojalla. 1.2. Ehdotus velvoittaa ne jäsenvaltiot, jotka päättävät saattaa pakolliseksi tiettyjen tma-laatuviinien pullottamisen määritetyllä alueella, antamaan luvan pullottamiseen määritetyn alueen ulkopuolella viiden vuoden siirtymäkauden ajan niille toimijoille, jotka ovat vähintään kolmen vuoden ajan ennen asetuksen voimaantuloa pullottaneet kyseisiä tma-laatuviinejä määritetyn alueen ulkopuolella. Siirtymäkausi alkaa heti kun toimenpide on pantu täytäntöön. Jäsenvaltiot voivat panna täytäntöön tuotantoalueella pullottamista koskevan velvoitteen vasta komission todettua jäsenvaltioiden toimittamien yksityiskohtaisten asiakirjojen perusteella, että vaaditut edellytykset täyttyvät. 2. Yleistä 2.1. Komitea suhtautuu myönteisesti komission aloitteeseen. Ehdotus kokoaa yhteisön oikeuden piiriin kaikissa tuottajajäsenvaltioissa aina perinteisesti noudatetut säännöt ja käytännöt ja suosii velvoitetta pullottaa tietyt tma-laatuviinit tuotantoalueella, minkä avulla varmistetaan tma-laatuviinien laadun, erityispiirteiden, maineen ja aitouden suojaaminen. 3. Erityistä 3.1. Komitea on niin ikään tyytyväinen siihen, että komission ehdotus estää jäsenvaltiota saattamasta tma-laatuviinin pullottamista tuotantoalueella pakolliseksi vastoin määritetyn alueen asianomaisten toimijoiden tahtoa, joka on ilmaistu hyväksyttyjen alakohtaisten järjestöjen kautta. 3.2. Komitea katsoo kuitenkin, että ehdotuksen 1 artiklan 2 kohdan ensimmäisessä ja toisessa luetelmakohdassa ilmaus "hyväksytty ammattienvälinen järjestö" on korvattava läheisyysperiaatteen noudattamiseksi ilmaisulla "hyväksytty ammattienvälinen tai alakohtainen järjestö", koska kyseisissä jäsenvaltioissa toimivat viinien alkuperänimityksestä huolehtivat alakohtaiset järjestöt on hyväksytty vaihtelevin perustein eri tavoin ja ne ovat luonteeltaan heterogeenisia. Bryssel, 29. huhtikuuta 1998. Talous- ja sosiaalikomitean puheenjohtaja Tom JENKINS